作者：刘克庄
词牌/韵律：沁园春

paragraphs: 畴昔遭逢，薰殿之琴，清庙之璋。
谢锦袍打扮，佯狂太白，黄冠结裹，老大知章。
种杏仙人，看桃君子，得似篱边嗅晚香。
从人笑，笑安车迎晚，只履归忙。
后身定作班扬。
彼撼树蚍蜉不自量。
偶有时戏笔，官奴藏去，有时醉坠，宗武扶将。
永别鹓鸾，已盟猿鹤，肯学周顒出草堂。
从人笑，我韩公齿豁，张镐眉苍。